Роден е на 9 февруари 1957 година в Тервел. Завършва средно образование във Варна през 1976 година. От 1976 до 1981 година учи във Военноморското училище във Варна. Между 1989 и 1991 година учи във Военноморска академия в СССР. От 2003 до 2004 учи във Военната академия „Г. С. Раковски“. Военната му кариера започва като командир на БЧ-1 на противолодъчен кораб в първи отделен дивизион противолодочни кораби в базата във Варна. Впоследствие се издига до помощник-командир на противолодъчен кораб. В периода 1997 – 2001 е командир на дивизион патрулни кораби. От 2001 до 2002 е заместник-командир, а от 2006 до 2009 и командир на Военноморска база Варна, като между 2004 и 2006 година е началник на оперативно управление към Главния щаб на Военноморските сили. На 25 април 2006 г. е назначен за командир на Военноморската база – Варна, считано от 1 юни 2006 г. На 26 април 2007 г. е удостоен с висше офицерско звание бригаден адмирал. На 1 юли 2009 г. е освободен от длъжността командир на Военноморската база - Варна, назначен за заместник-началник на щаба по подготовката на Военноморските сили и удостоен с висше офицерско звание комодор. На 12 март 2010 г. е освободен от длъжността заместник-началник на щаба по подготовката на Военноморските сили и назначен за заместник-началник на Военноморските сили. На 22 юни 2011 г. е преименуван от заместник-началник на заместник-командир на Военноморските сили, считано от 1 юли 2011 г.